BEGRUNDELSE

Den høje grad af monetær og økonomisk integration, som kendetegner medlemsstaterne i euroområdet, og de særlige forstærkede foranstaltninger med henblik på økonomisk samordning mellem dem baseret på traktatens artikel 136 berettiger en ad hoc-behandling ved tilrådighedsstillelse af finansiel støtte fra Unionen.

Samtidig med, at princippet om, at alle EU's medlemsstater bør støtte de forpligtelser, der følger af EU's budget, fastholdes fuldt ud, bør der træffes passende foranstaltninger for at sikre, at medlemsstater uden for euroområdet modtager fuld kompensation, såfremt en betaling udebliver under EFSM, og dette medfører anvendelse af midler fra EU-budgettet og/eller en anmodning fra Kommissionen om yderligere midler fra ikke-deltagende medlemsstater.

2015/0162 (NLE)

Forslag til

RÅDETS FORORDNING

om ændring af Rådets forordning (EU) nr. 407/2010 om oprettelse af en europæisk finansiel stabiliseringsmekanisme

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 122, stk. 2,

under henvisning til forslag fra Europa-Kommissionen, og

ud fra følgende betragtninger:

(1)Den monetære og økonomiske integration i euroområdet er taget til de seneste år, og enhver finansiel støtte, der tildeles en medlemsstat, der har euroen som valuta, vil være fordelagtig for den finansielle stabilitet i euroområdet som helhed.

(2)Siden oprettelsen af den europæiske finansielle stabiliseringsmekanisme (EFSM) er der desuden blevet tilføjet et nyt stk. 3 til traktatens artikel 136 (afgørelse 2011/199/EU), der præciserer, under hvilke betingelser de medlemsstater, der har euroen som valuta, kan etablere en stabilitetsmekanisme for euroområdet. Den europæiske stabilitetsmekanisme (ESM) blev etableret af de medlemsstater, der har euroen som valuta, som den vigtigste stabilitetsmekanisme for euroområdet.

(3)Der kan gennem den europæiske finansielle stabiliseringsmekanisme ydes finansiel støtte fra Unionen til alle medlemsstater, forudsat at betingelserne i artikel 122, stk. 2, i TEUF og i forordning (EU) nr. 407/2010 er opfyldt. De risici, der knytter sig til en situation, hvor en medlemsstat mister markedsadgang, varierer imidlertid væsentligt afhængigt af, om den pågældende medlemsstat deltager i euroområdet eller ej. De potentielle negative afsmittende virkninger er betydeligt større for euroområdet, når en medlemsstat med finansielle vanskeligheder kan skabe risici for den finansielle stabilitet i euroområdet som helhed.

(4)ESM bør i de fleste tilfælde være det finansielle instrument, der benyttes til at yde finansiel støtte til en medlemsstat i euroområdet. Der kan dog være situationer, hvor praktiske, proceduremæssige eller finansielle forhold taler for anvendelse af EFSM, normalt før eller sammen med finansiel støtte fra ESM. I disse situationer er det nødvendigt at overføre det princip om styrket solidaritet mellem medlemsstaterne i euroområdet, som er en forudsætning for en velfungerende monetær union, til den finansielle støttemekanisme, der anvendes i henhold til EU-retten.

(5)Under disse omstændigheder bør ny finansiel støtte fra Unionen til en medlemsstat, der har euroen som valuta, gøres betinget af, at der vedtages bestemmelser, som sikrer, at medlemsstater, der ikke deltager i den fælles valuta, modtager fuld kompensation, hvis en betaling udebliver inden for rammerne af EFSM, og dette medfører, at der anvendes midler fra EU-budgettet, og/eller at Kommissionen må anmode om yderligere midler fra medlemsstaterne uden for euroområdet.

(6)Dette princip blev godkendt den 17. juli 2015 i en fælles erklæring fra Kommissionen og Rådet.

(7)Forordning (EU) nr. 407/2010 bør derfor ændres —

VEDTAGET DENNE FORORDNING: